b'\n_START_ARTICLE_\nAndrew Carter ja Edward Pate Jr.\n_START_PARAGRAPH_\nAndrew Carter (1919 Savannah, Georgia \xe2\x80\x93 tammikuu 1989) ja Edward Pate Jr. (13. huhtikuuta 1915 Kansas City, Kansas \xe2\x80\x93\xc2\xa0?) olivat afroamerikkalaisia yritt\xc3\xa4ji\xc3\xa4, jotka perustivat vuonna 1950 ensimm\xc3\xa4isen Mississippin l\xc3\xa4nsipuolella sijainneen mustien omistaman ja py\xc3\xb6ritt\xc3\xa4m\xc3\xa4n radioaseman._NEWLINE_Palveltuaan toisessa maailmansodassa Carter opiskeli RCA School of Electronicsissa ja New Yorkin yliopistossa. H\xc3\xa4nen tavoitteenaan oli oman radioaseman perustaminen, mutta rotuennakkoluulot vaikeuttivat asian edistymist\xc3\xa4. Kansasin entinen kuvern\xc3\xb6\xc3\xb6ri Alf Landon, joka omisti nelj\xc3\xa4 radioasemaa, kuuli ongelmista ja nimitti Carterin omistamansa Leavenworthissa sijainneen KCLO-aseman johtoon. H\xc3\xa4n my\xc3\xb6s auttoi Carteria saamaan FCC:lt\xc3\xa4 oman toimiluvan. Edward Pate tarjosi uudelle asemalle rahoitusta ja liiketaloudellista osaamista, ja vuonna 1950 Carter ja Pate k\xc3\xa4ynnistiv\xc3\xa4t KPRS-aseman Kansas Cityss\xc3\xa4. Asema on edelleen toiminnassa ja nyky\xc3\xa4\xc3\xa4n sen johdossa toimii Carterin lapsenlapsi Michael Carter._NEWLINE_Andrew Carter ja Edward Pate Jr. nimettiin Radio Hall of Fameen vuonna 1995.'